***Projekt A-ko*** (japanski **プロジェクトA子**, **Purojekuto Eeko**) japanska je anime akcijska ZF komedija iz 1986. koju je režirao Katsuhiko Nishijima. Film je parodija na razne anime filmove i serije iz 1970-ih i 1980-ih, kao što su *Hokuto no Ken*, *Macross*, *Magical Angel Creamy Mami*, *Harmagedon* i *Captain Harlock*. Sam naslov je referenca na film Jackieja Chana, *Projekt A*. Zbog svoje popularnosti, "Projekt A-ko" je dobio četiri nastavka, međutim nijedan nije dosegnuo pohvale originala.

Radnja
------

**A-ko Magami** je crvenokosa srednjoškolka čija je najbolja prijateljica plavokosa i priglupa **C-ko Kotobuki**. Jednog jutra, pošto kasne na prvi dan nastave u svojoj novoj srednjoj školi, A-ko potrči nadljudskom brzinom, držeći C-ko za ruku, te uspiju stići na vrijeme. Međutim, profesorica ih ne voli jer su toliko nespretne i ne prate nastavu. U razredu se nalazi i razmažena ali inteligentna djevojka **B-ko Daitokuji** koja želi postati C-kinom najboljom prijateljicom tako što kani eliminirati A-ko. Njeno neprijateljstvo prema A-ko se samo poveća kada se sjeti da su suparnice još od dječjeg vrtića. Jednog jutra ispred škole, C-ko napravi ogromnog robota kojim želi pobijediti A-ko, međutim pošto ova ima nadljudsku snagu jednostavno uništi mehaničku napravu jednim potezom.

Idućeg jutra, C-ko se pojavi sa novim, većim robotom, no A-ko ga opet s lakoćom svlada. To se ponovi nekoliko puta, sve dok C-ko ne izmisli posebno odijelo kojim postane jednako jaka kao A-ko te izbija takva neumoljiva borba da se pola školske zgrade i velik dio gradske četvrti razori do temelja. Tada se pojavi svemirski brod kojim upravlja vanzemaljska ženska rasa i otme B-ko jer je ona njihova davno izgubljena princeza. Među tom rasom je i D, snažna, muškobanjasta žena. Odmah nakon otmice, A-ko i C-ko sklapaju primirje i udružuju snage kako bi spasili B-ko. C-ko ima odijelo uz pomoć koje može letjeti te tako ona i A-ko stignu u svemirski brod. Tamo se potuku sa posadom, sretnu pijanog kapetana broda, Napolipolita, i prouzroče slijetanje i rušenje broda na zemlju. Idućeg jutra, A-ko se budi u svojem domu. Izazi iz kuće i pozdravlja roditelje, Supermana i Wonder Woman. Sa B-ko odlazi u školu i tamo ponovno sretne C-ko koja bi se tukla.

Glasovi
-------

* A-ko - Miki Ito
* B-ko - Emi Shinohara
* C-ko - Michie Tomizawa
* Kapetan Napolipolita - Shuichi Ikeda
* D - Tessho Genda
* Profesorica Ayumi - Asami Mukaidono
* Hikaru - Hochu Otsuka
* Mari, Ine, Asa, Ume - Megumi Hayashibara

Kritike
-------

> Biti ću iskren, *Projekt A-ko* je do srži besmislen i glup anime. Moja očekivanja nisu bila visoka, ali sam barem priželjkivao malo smijeha i nešto pristojnog "fan servicea". Ne moram ni spomenuti da sam bio razočaran u obje kategorije. Biti ću potpuno iskren, bilo je dva ili tri trenutka gdje sam se doista nasmijao, ali ne mogu ni raspravljati o njima iz straha da ne uništim jedine dobre dijelove ovog žalosnog, žalosnog animea.
> 
> – Kuma

> Kada se *Projekt A-ko* pojavio u ranim 90-ima, bio je nešto što ljudi u Americi nikada nisu imali prilike vidjeti. Imao je pretjeranu akciju, odličnu animaciju, golotinju, transvestite, te je predstavio najpokudniji lik u povijesti animea (ako se zanemari Chibiusa). Malo je ljudi slutilo da je ovo dio anime povijesti, ogroman eksperiment slobodnog stila u animaciji koji se danas, u svijetu ograničenog budžeta, nipošto ne bi mogao snimiti. Tada, u 80-ima, kada je *Projekt A-ko* snimljen, sve je bilo puno opuštenije. Autorsko pravo nije bilo strogo nametnuto u Japanu a zbijanje šala na račun neke osobe je bilo OK, čak i bez dozvole. Stoga su Yuji Moriyama, Tomoko Kawasaki i Katsuhiko Nishijima uzeli ono što je trebao biti *Creamy Lemon* (meki pornić) film, i odlučili napraviti što god im se htjelo od toga.
> 
> – Matthew Anderson

> Tu ima puno gegova u rasponu od čistog slapsticka do skrivenih šala koje traju samo nekoliko kadrova. Međutim, koliko god smiješan ovaj film pokušavao biti, nisam se puno smijao. Pretjerana ludost izazvala je kolutanje očima a ne smijeh, a pošto nisam vidio sve anime naslove koje parodira, sigurno sam propustio dobar dio šala.
> 
> – Pete Harcoff

> Likovi A-ko i B-ko su dekonstruirani sklopovi temeljnih steretipova junaka/zlikovaca, a cijenjeno glavno tržište animea, ogromni mecha, se razotkriva kao krajnje apsurdna ideja koja to i jeste. Ništa nije sveto u A-kinom svijetu, ali je očito da su autori doista voljeli to što su karikirali, a njihov smisao za ushit je očit u svakom kadru. No *Projekt A-Ko* je više od jedne komedije...to je ujedno jedan od najvećih akcijskih anime filmova ikada snimljenih. Cijela druga polovica filma je u biti jedna produžena scena tučnjave. Kada se A-ko i B-ko počnu tuči, razvale zidove diljem grada.
> 
> – Mike Crandol

Izvori
------

1. ↑  „*Project A-ko (1986) - Movie connections*". Internet Movie Database. Pristupljeno 16. 01. 2011.
2. 1 2  McCarthy 2008, str. 493
3. ↑  Kuma. „*The Nihon review - Project A-ko*". Arhivirano iz originala na datum 2013-05-13. Pristupljeno 16. 01. 2011.
4. ↑  Michael Anderson. „*Project Ako DVD Review*". DVD Vision Japan. Arhivirano iz originala na datum 2007-12-12. Pristupljeno 01. 01. 2011.
5. ↑  Pete Harcoff (2003). „*Project Ako - Review*". Anime Critic. Arhivirano iz originala na datum 2011-01-19. Pristupljeno 01. 01. 2011.
6. ↑  Mike Crandol (2001). „*Project Ako DVD Review*". Anime newsnetwork. Pristupljeno 01. 01. 2011.

Vanjske veze
------------

* *Project A-ko* na sajtu IMDb
* *Projekt A-ko* na Anime News Network Encyclopedia
* *Projekt A-ko* na AnimeNfo